Pa ‘probeer normale lewe lei’ ná aanranding, weke in komaPienaar was vir ‘n maand lank in die hospitaal. Net meer as nege maande nadat Louis Pienaar (39) in ŉ koma in geslaan is, glo deur ŉ o.20-Blou Bul-rugbyspeler, probeer hy steeds die stukke van sy lewe optel en dit wat gebeur het, verwerk. “As ek met iemand praat oor wat gebeur het, raak ek so ongelooflik kwaad en kan dit nie beheer nie. Ek wens dit het nooit gebeur nie. As dit wat gebeur het hom regtig gepla het, sou hy al lankal jammer gesê het. Ek sou dit kon aanvaar. Ons almal doen simpel goed, maar jy moet om verskoning kan vra daarna.” Dylan van der Walt (20), ŉ voormalige Blou Bul-rugbyspeler, het tereggestaan op aanklag van aanranding met die doel om ernstig te beseer ná die voorval wat buite ŉ nagklub in die ooste van Pretoria gebeur het. Die aanklag teen hom is egter einde Junie voorlopig laat vaar. Hy het hom in Januarie ná die voorval aan die polisie oorgegee. “Afgesien van die brief het ek nog niks van hom gehoor nie,” het Pienaar gesê met verwysing na ŉ handgeskrewe briefie wat Van der Walt by die hospitaal gelos het nadat hy Pienaar glo daar wou besoek. Die briefie wat Van der Walt glo aan Pienaar geskryf het. “Geagte Mnr. Pienaar. Word gou gesond, ek bid vir jou. Baie sterkte vir die pad voorentoe (sic) – Dylan van der Walt,” lui die briefie. “Ek kan nie die tyd terugdraai nie … dit is wat dit is. Sulke goed het ook al met ander mense gebeur. Ek kan die mense wat dit doen, probeer stop. Ek kan nie net aangaan en weet ek het niks daaraan gedoen nie.” Pienaar was ná die voorval meer as ŉ maand lank in die hospitaal en sukkel sedertdien met sy korttermyngeheue. Hy onthou egter wat die aand van 11 November gebeur het. Hy en sy neef het die aand uitgegaan. “Ons was op die dansvloer toe ŉ ou na my toe gestap en gesê het: ‘Wat kyk jy? Wat is jou probleem?’ Daar het egter niks verder gebeur nie en die uitsmyter het ook betrokke geraak. Later die aand toe ons op pad was, het ek buite gestaan en wag. Ewe skielik het iemand my begin slaan en aangehou tot ek my bewussyn verloor het.” Pienaar in die hospitaal. Pienaar se neef het met hom na ŉ hospitaal gejaag waar hy twee weke lank in ŉ koma met bloeding op die brein was. “As die ou nog aangedui het hy gaan my slaan, maar nee, hy was ŉ lafaard en ek kon niks doen om te keer nie. Dis nie regverdig nie.” Pienaar was maar drie maande terug in Suid-Afrika toe die voorval plaasgevind het. Hy is ’n IT-tegnikus en het lank in Engeland saam met sy vrou, Corynne, en twee seuns gewoon. “My vrou en kinders is ongelooflike mense. My vrou het gereeld by my kom kuier in die hospitaal, maar sy het nie die kinders saamgebring nie, want ons wou nie hê hulle moet my so sien nie. Dokters was nie 100% seker of ek dit sou maak nie. Die eerste week was ‘touch and go’. My vrou moes vir ŉ lang tyd deur daai onsekerheid gaan voor daar die antwoord was dat ek oorleef het.” Sy vrou moes ook by die R900 000 vir sy mediese onkoste bymekaarmaak aangesien hy destyds nog in die proses was om by ŉ mediese fonds aan te sluit. Die gesin sit nou met talle lenings en uitgawes. Pienaar het meer as 10 kg gedurende sy tyd in die hospitaal verloor. Pienaar voor die aanranding saam met sy vrou, Corryne en kinders, Aden en Finn. Foto: Verskaf Nadat hy uit die hospitaal ontslaan is en tuis aangesterk het, het die harde werk begin om te herstel van die skade wat hy ná die voorval oorgehou het. “Ek sou vir 45 minute lank ŉ gesprek voer, maar dan het ek eintlik niks gesê nie. My korttermyngeheue bestaan amper nie meer nie.” Terwyl ons met die onderhoud besig is, sê Pienaar: “Ek probeer nou ŉ normale lewe lei. Die feit dat ek nou eers hieroor praat … ek wou nie gehad het dit moes met my familie gebeur nie. Ek gaan nou lelik wees, maar ek kan nie jou naam onthou nie … en dit is vir my ŉ probleem.” Dylan van der Walt buite die hof nadat die saak teen hom teruggetrek is. Foto: Phillip Bruwer Hy het intussen weer begin werk. “Voor die aanranding was daar ŉ groot kans dat ek tot ŉ direkteur bevorder sou word en aandele in die maatskappy sou kry. Dit is nou weg. Ek moet van voor af myself bewys en mense oortuig dat ek die werk kan doen.” Volgens Pienaar het hulle nog niks weer van die ondersoekbeampte gehoor sedert die saak teruggetrek is nie. “Ek het vir ŉ lang tyd niks gedoen nie, want ek wou nie my familie blootstel nie. Maar ek sukkel om normaal deur die lewe te gaan en te weet sulke mense word oorgesien.” Pienaar wag om te kyk of die staat die saak weer op die rol gaan plaas voor hy ŉ besluit sal neem oor ŉ moontlike siviele saak.